Marți dimineață, studenții au preluat controlul asupra clădirii academice Hamilton Hall. Manifestanții au spart ferestrele și au intrat în clădire. Acolo au afișat un banner cu mesajul „Hind’s Hall”, o redenumire simbolică a clădirii după numele unui copil palestinian în vârstă de șase ani, ucis în Gaza de armata israeliană.
Purtând cască şi echipament tactic, polițiștii au intrat în campus pentru a dispersa manifestanții pro-palestinieni. Unii au pătruns în clădire pe o fereastră de la etajul al doilea, folosind un vehicul cu o scară.
Police have broken into Hamilton Hall at Columbia University to arrest students inside whove taken it over last night in order to pressure the university to divest pic.twitter.com/0ovgz1r9Gp
— Lama Al-Arian (@lalarian) May 1, 2024
„Îl evacuăm”, au strigat poliţiştii despre protestatarii din clădirea universității devenită punctul central al manifestațiilor studențești care s-au răspândit, în ultimele zile, în mai multe instutiții de învățământ superior din Statele Unite.
Aproximativ 50 de protestatari încătușați au fost conduși apoi către mașinile de poliție parcate în fața campusului.
În timpul intervenției poliției, unii tineri au scandat mesaje ca „Ruşine, ruşine!”, „Palestina liberă, liberă, liberă, liberă” sau „Lăsaţi studenţii să plece”.
Anterior, marți, oficiali ai universității au avertizat că studenții care au ocupat clădirea Hamilton Hall riscă expulzarea.
Oficialii denunță prezența unor „agitatori externi”
Primarul New Yorkului, Eric Adams, și reprezentanți ai poliției au declarat, cu câteva ore înainte ca poliția să intre în Universitatea Columbia, că „agitatori externi” care nu au nicio afiliere cu Columbia au instigat la ocuparea clădirii.
Oficialii au afirmat că este vorba despre persoane cunoscute de forțele de ordine pentru provocarea dezordinii publice și că vandalismul, utilizarea baricadelor pentru a bloca intrările şi distrugerea camerelor de supraveghere sunt indicii pentru implicarea acestora.
„Nu putem şi nu vom permite ca tot ceea ce ar trebui să fie o adunare paşnică să se transforme într-un spectacol violent care nu serveşte niciunui scop. Nu putem aştepta ca această situaţie să devină şi mai gravă. Acest lucru trebuie să se termine acum”, a spus Adams.
Primarul a fost contrazis însă de Mahmoud Khalil, student palestinian și unul dintre liderii protestului, care a declarat pentru Reuters că manifestanții implicați în ocuparea clădirii „sunt studenți”.
Studenţii din zeci de campusuri americane au instalat tabere de corturi pentru a-şi demonstra furia faţă de operaţiunea israeliană din Fâşia Gaza şi faţă de ceea ce ei numesc complicitatea şcolilor lor în această operaţiune.
Foto: Profimedia